Iran pokušava proširiti svoj utjecaj na Srednjem Istoku
Svrgavanje Saddama Husseinu otvorilo je Iranu vrata da postane dominantna sila u regiji
Svrgavanje Saddama Husseina s vlasti imalo je za popratnu posljedicu uklanjanje najvećeg neprijatelja Irana. No, u poslijeratnom Iraku stvari se nisu odvijale onako glatko kako su se Sjedinjene Države nadale. Posljednjih mjeseci, američki dužnosnici se žale da Iran pomaže iračkim pobunjenicima. Pitanje rastućeg utjecaja Irana sve više se spominje u službenim američkim izjavama o Iraku, uključujući i onu najnoviju predsjednika Busha. George Friedman, direktor privatne obavještajne tvrtke Stratfor, kaže da se, sa zamrlim političkim napretkom u Iraku i nastavljanjem vjerskog nasilja, fokus Sjedinjenih Država prebacio s promicanja demokracije na obuzdavanje Irana. Od 1980. do 1988, Iran je protiv Iraka vodio krvav rat u kojemu je ubijeno, procjenjuje se, oko milijun i pol ljudi. Godine 2003, Sjedinjene Države su lišile Iran njegovog najgoreg neprijatelja, svrgnuvši s vlasti Saddama Husseina. Taj je potez, kažu analitičari, otvorio Iranu vrata da postane dominantna sila u regiji. George Friedman kaže da Iran vjeruje da je upravo svojedobni rat protiv Iraka učinio tu zemlju legitimnim sigurnosnim pitanjem za Teheran. Michael Ledeen, znanstvenik u Institutu American Enterprise, koji je blizak administraciji predsjednika Busha, negira da Iran ima ikakve legitimne sigurnosne interese u Iraku. On vjeruje da su Sjedinjene Države trebale svrgnuti vladu u Teheranu prije nego što su se pozabavile Irakom. Wayne White, bivši zamjenik direktora obavještajnog ureda američkog Državnog tajništva, kaže da se susjedne zemlje Perzijskog zaljeva plaše da će, ako se Sjedinjene Države povuku iz Iraka, one same biti uvučene u sektaški sukob u Iraku, u kojemu bi trebale podržavati svoje suvjernike sunite, dok bi Iran podržavao šijite. To bi – kaže on – Siriju, glavnu regionalnu saveznicu Irana, stavilo u nezgodan položaj. Američki vojni zapovjednik na Srednjem Istoku, admiral William Fallon otputio se u subotu na desetodnevnu turneju po zemljama Perzijskog zaljeva. Kako je izjavio Associated Pressu, cilj mu nije uspostaviti novi savez protiv Irana – nalik NATO-u - ali, ističe da bi zemlje Perzijskog zaljeva trebale biti ujedinjene protiv regionalnih ambicija Irana.